რომი (ტელესერიალი)
რომი (ინგლ. Rome) — ბრიტანულ-ამერიკული ისტორიული ტელესერიალი, შექმნილი ბრუნო ჰელერის, ჯონ მილიუსისა და უილიამ მაკდონალდის მიერ. შოუს ორი სეზონი ეთერში გავიდა 2005 და 2007 წლებში ბრიტანულ BBC-სა და ამერიკულ HBO-ზე. სერიალში მოქმედება ვითარდება ძვ. წ. I საუკუნის ძველ რომში და ასახავს რომის რესპუბლიკიდან იმპერიად გარდაქმნის პერიოდს. პირველი სეზონი იწყება იულიუს კეისრის გალიაში ლაშქრობით და სრულდება მისივე მკვლელობით, მეორე სეზონი კი რომის პირველი იმპერატორის, ოქტავიანე ავგუსტუსის აღზევებაზე მოგვითხრობს. სერიალის პერსონაჟთა უმეტესობა დაფუძნებულია ნამდვილ ისტორიულ პიროვნებებზე, თუმცა მთავარი გმირები, XIII ლეგიონის ცენტურიონი, ლუციუს ვორენუსი და ლეგიონერი ტიტუს პულო, მეტწილად გამოგონილი პერსონაჟები არიან. რომმა მაყურებელთა პოპულარობა მოიპოვა HBO-სა და BBC-ზე და მრავალი ჯილდო და ნომინაციაც დაიმსახურა სხვადასხვა დაჯილდოებებზე. სერიალის მნიშვნელოვანი ნაწილი გადაღებულია იტალიაში, ჩინეჩიტას სტუდიაში.